31991R1180
L 115/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1180/91 НА КОМИСИЯТА
от 6 май 1991 година
за изменение на Регламент (ЕИО) № 1014/90 за установяване на подробни правила за определянето, описанието и представянето на спиртните напитки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската икономическа общност,
като взе предвид Регламент (ЕИО) № 1576/89 на Съвета от 29 май 1989 г. за установяване на общите правила за определянето, описанието и представянето на спиртните напитки (1), и по-специално член 6, параграф 3 от него,
като има предвид, че са предвидени подробни правила за определянето, описанието и представянето на спиртните напитки в Регламент (ЕИО) № 1014/90 на Комисията от 24 април 1990 г. (2); като има предвид, че за защита от нелоялна конкуренция при продажбите на определен брой спиртни напитки, произведени по традиционни методи, използването на тези термини следва да се ограничи до спиртните напитки, определени в приложението към настоящия регламент;
като има предвид, че мерките, за които се отнасят разпоредбите на настоящия регламент, са в съответствие със становището на Изпълнителния комитет по спиртните напитки,
ПРИЕ НАСТОЯЩИЯ РЕГЛАМЕНТ:
Член 1
Към Регламент (ЕИО) № 1014/90 се добавя член 7а:
„Член 7а
Допълнителните термини, които се добавят към търговското наименование, посочено в приложението към настоящия регламент, се запазват за продуктите, описани там.
Спиртните напитки, които не отговарят на спецификациите за продуктите, определени в приложението, не могат да бъдат обозначавани с термините, посочени за определените продукти.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 май 1991 година.